Задруга (ТВ емисија)
Задруга је српска ријалити-такмичарска емисија чији је аутор Жељко Митровић. Премијерно је приказује Пинк од 6. септембра 2017. године. Главна водитељка је Душица Јаковљевић, док је током сезона било присутно и неколико других.

Прати групу разноликих такмичара, познатих под називом задругари, који заједно живе у грађевинском комплексу под сталним надзором. Задругари су потпуно изоловани од спољног света и не могу имати никакву комуникацију са онима који нису у кући. Такмиче се за награду од 50.000 евра, са седмичним номинацијама и елиминацијама које одређују победника.

Прва сезона остварила је изузетан успех, а Задруга постала један од најгледанијих ријалити-шоуа у Србији. Међутим, иако бележи велику гледаност, Задруга добија изузетно негативне критике, а приказивањем недозвољених сцена, Пинк је више пута прекршио законе и добио казне. Иако је пета сезона претходно најављена као последња, Митровић је 11. јуна 2022. најавио шесту сезону након позитивних резултата петиције за наставак приказивања емисије.

Формат 

У Шимановцима, на преко два хектара земље, изграђен је читав комплекс са више зграда. У склопу комплекса налази се и вештачко језеро. Такође се налази и Бела кућа, где константно бораве учесници, познатији као задругари, који се девет или десет месеци боре за награду од 50.000 евра.

По концепту ријалитија, сваког понедељка ујутру се проглашава вођа, којег бира учесник који је избачен претходне седмице. Вођа је те седмица сигуран од номинације и спава у хотелу (који се налази у склопу ријалити-шоуа), заједно са омиљеном особом, одвојено од осталих такмичара. Његова дужност је да одржава ред, као и изабере омиљену особу, која је такође привилегована као и вођа, као и два потрчка, који морају да слушају сва наређења вође и приморани су да спавају у изолацији. Елиминације се одржавају скоро сваке седмице, док првог номинованог изгласавају укућани између два потрчка, а други номинован буде учесник који је те седмице имао најмање -{SMS}- гласова публике. Продукција има право да казни још учесника номинацијом уколико процени да понашање одређеног такмичара није било у складу са правилима игре те седмице.

Задругари могу да се исповедају Дрвету Мудрости у Рајском врту, које им често нуди пакт, у коме обично учесници покажу своје најгоре особине, спремност да издају пријатеља, покажу љубомору, похлепу и гордост.

Задругари у склопу ријалитија имају сопствену продавницу, казино, ноћни клуб, козметички салон, паб, базен, суд, собу за рехабилитацију, собу за изолацију, радионицу и фарму. Од друге сезоне, комплекс се проширио, те је у град додат и шиша бар, кафић Дубиоза, ресторан брзе хране, паркинг, залагаоница, наутичка продавница, тајна мрачна соба, Миленијина палата у оквиру које се налази Древна Пророчица, позориште и сала, док је напољу изграђен велики морски залив који има и сопствено острво. Суд се користи само једном седмично, за време журке, уколико такмичари направе преступ. Све остале зграде су стално отворене, али такмичари морају да плате од свог недељног буџета, који дели вођа по личном нахођењу, како би их користили. У залагаоницу такмичари доносе предмете за које добијају новац.

Преглед сезона

Контроверзе и критике 
Ријалити-шоу Задруга наилази на константне критике јавности због пласирања сцена вербалног и физичког насиља, порнографског садржаја и непримереног речника.

Учесник Зоран Марјановић је ухапшен непосредно након што је напустио ријалитији под сумњом да је извршио убиство своје супруге, певачице Јелене Марјановић.

Ријалити-шоу је такође осуђиван и због непоштовања сопствених правила. Најпознатији пример је из прве сезоне када су медији писали о томе да је Луна Ђогани поседовала мобилни телефон током боравка у ријалитију, иако је такмичарима забрањен контакт са спољним светом.

Контроверза се везује и за учешће Мине Врбашки која је ушла у прву сезону ријалитија као малолетно лице. Следеће сезоне, учесница је такође јавно изјавила да се пре појављивања у ријалити-шоуу бавила проституцијом.

Током боравка у другој сезони, Мирослав Ђуричић је физички напао учеснице Надежду Биљић и Сузану Перовић, након чега је дисквалификован, а затим и осуђен на једну годину кућног притвора и забрану приласка жртвама. Након овог случаја, као и експлицитног садржаја у емисији Амиџи шоу у којој су главне актерке биле учеснице ријалити-шоуа Задруга, Регулаторно тело за електронске медије је покренуло поступак против канала Пинк.

Ријалити-шоу Задруга није престао са емитовањем током пандемије ковида 19, док је канал Нова С изнео информације да се неколико радника ангажованих на реализацији ријалити-шоуа заразило ковидом 19, које су сазнали преко блиских људи ријалити-шоуа. Средином јуна 2020. године, учесница Тара Симов је изјавила да се учесници Мирослава „Мима” Живковић, Гаги Ђогани, Менсур Ајдарпашић и Матеја Матијевић не осећају добро и да имају високу температуру. Ајдарпашић током исте ноћи није могао да устане из кревета, а учесница Ермина Пашовић је изјавила да његова температура износи 39,9. Истог месеца, водитељка Душица Јаковљевић била је позитивна на тест на ковид 19. Иако се емисија коју води Јаковљевићева снима у одвојеном студију, водитељка заједно са колегом Дарком Танасијевићем има емисију у оквиру ријалити-шоуа. Чињеница је да Танасијевић као један од водитеља ријалити-шоуа често улази унутар комплекса у ком су смештени учесници, па је тако 1. јуна, само неколико дана пре него што је откривено да је Јаковљевићева позитивна на корону, Танасијевић ушао међу задругаре за потребе емисије. Учесник Марко Миљковић је по изласку из ријалити-шоуа потврдио да су учесници током трајања сезоне били заражени вирусом.

Током четврте сезоне ријалити-шоуа Задруга, појавиле су се фотографије учесника Миљане Кулић и Марка Јањушевића „Јањуша” на којима користе мобилни телефон у ријалити-шоуу. Фотографије на којима Кулићева користи телефон појавиле су се и током треће сезоне. Такође су се појавиле фотографије на којима се види да Кулићева има телевизор у свом апартману у оквиру ријалитија.

Референце

Спољашње везе 
 
 
 
 
 
 
 

 
Ријалити-телевизија
Оригинални програм канала Пинк